V oblasti odhaľovania financovania terorizmu a predchádzania takémuto financovaniu Rada EÚ a Európsky parlament dospeli 13. decembra 2017 k politickej dohode o návrhu Komisie EÚ na zmenu štvrtej smernice o boji proti praniu špinavých peňazí (tzv. piata smernica o boji proti praniu špinavých peňazí. Konečné kompromisné znenie ešte musí byť formálne schválené oboma inštitúciami. Zmenená smernica môže byť pravdepodobne uverejnená v Úradnom vestníku Európskej únie do polovice roka 2018, pričom účinnosť nadobudne 18 mesiacov po jej uverejnení, t. j. do konca roka 2019. Smernica obsahuje niekoľko nových opatrení s cieľom pomôcť vnútroštátnym orgánom lepšie sledovať nelegálne finančné toky. Kľúčovým prvkom tejto smernice je, že zvyšuje transparentnosť, pokiaľ ide o to, kto skutočne vlastní spoločnosti, trusty a iné právne štruktúry, a to posilnením požiadaviek týkajúcich sa registrov konečných užívateľov výhod. Register konečných užívateľov výhod vyplývajúcich z vlastníctva spoločností bude v plnom rozsahu verejný, pričom register konečných užívateľov výhod vyplývajúcich z vlastníctva trustov a iných právnych štruktúr bude v plnom rozsahu prístupný príslušným orgánom a povinným subjektom (ako sú banky) a komukoľvek z verejnosti, kto môže dokázať oprávnený záujem mať prístup k takýmto informáciám. Smernicou sa takisto zlepšuje prístup finančných spravodajských jednotiek (FIU) k príslušným informáciám vrátane katastrov nehnuteľností a k novozriadeným centralizovaným registrom bankových účtov. Prehlbuje sa ňou aj spolupráca a uľahčuje sa výmena informácií medzi orgánmi finančného dohľadu v EÚ. Ďalším kľúčovým prvkom smernice je značné zníženie anonymity spojenej s produktmi, ako sú predplatené karty a virtuálne meny. Smernicou sa napokon pridávajú dodatočné kritériá vrátane transparentnosti na zaradenie vysokorizikových tretích krajín do zoznamu , čím sa zabezpečuje vysoká úroveň záruk pre finančné toky z vysokorizikových tretích krajín.

Pokiaľ ide o prácu na maximalizácii prínosov existujúcich informačných systémov, prebiehajú trialógy medzi spoluzákonodarcami o troch legislatívnych návrhoch na posilnenie Schengenského informačného systému (SIS). Komisia nalieha na oboch spoluzákonodarcov, aby v súvislosti s týmito návrhmi urýchlene dospeli k dohode ako k dôležitému kroku smerom k silnejším a inteligentnejším informačným systémom pre hranice a bezpečnosť a k ich interoperabilite. V súvislosti s dodatočným návrhom Komisie na zjednodušenie výmeny záznamov vedených v registroch trestov o štátnych príslušníkoch tretích krajín v EÚ prostredníctvom Európskeho informačného systému registrov trestov (ECRIS) bude Výbor Európskeho parlamentu pre občianske slobody, spravodlivosť a vnútorné veci (LIBE) 25. januára 2018 hlasovať o svojom mandáte na rokovanie. Komisia vyzýva oboch spoluzákonodarcov, aby bezodkladne dospeli k dohode o návrhoch, ktorými sa reformuje Európsky informačný systém registrov trestov. Súbežne s touto legislatívnou prácou prináša výsledky praktické úsilie o intenzívnejšiu výmenu informácií. Europol napríklad hlási, že v priebehu roka 2017 si Europol, členské štáty a tretie strany vymenili viac ako jeden milión správ prostredníctvom aplikácie SIENA. Komisia naďalej pracuje so všetkými členskými štátmi na úplnej implementácii a uplatňovaní existujúcich informačných systémov, najmä s tými členskými štátmi, ktoré ešte stále nedosiahli dostatočný pokrok vo vykonávaní smernice EÚ o osobných záznamoch o cestujúcich (PNR), ktorá sa musí vykonať v plnom rozsahu do 25. mája 2018.

V tejto správe sa stanovuje pokrok dosiahnutý pri plnení legislatívnych priorít týkajúcich sa bezpečnostnej únie. Komisia bude naďalej podporovať pokrok v tejto oblasti v úzkej spolupráci so všetkými inštitúciami a v súlade s pracovným programom Komisie na rok 2018, ktorý takisto považuje túto prácu za prioritu. Táto práca vyústi do neformálneho stretnutia lídrov o vnútornej bezpečnosti, ktoré sa bude konať vo Viedni v septembri 2018, ako bolo oznámené v Agende lídrov.

Jednou prioritnou oblasťou, ktorú expertná skupina zdôraznila, je radikalizácia vo väzniciach, ktorá naďalej vzbudzuje hlboké znepokojenie. Komisia posilní výmenu najlepších postupov a cielený výskum a spolu s členskými štátmi preskúma organizáciu partnerských preskúmaní programov deradikalizácie za použitia siete na zvyšovanie povedomia o radikalizácii. Komisia 27. februára 2018 v spolupráci s bulharským predsedníctvom, Európskou organizáciou väzenských a nápravných služieb (EUROPRIS) a Konfederáciou európskych probačných orgánov zorganizuje konferenciu na účely výmeny najlepších postupov medzi sudcami, prokurátormi a väzenským a probačným personálom, ktorá bude venovaná radikalizácii vo väzniciach. Komisia bude takisto v rámci svojho programu Spravodlivosť naďalej poskytovať granty na akcie s cieľom podporiť projekty v tejto oblasti vrátane projektov týkajúcich sa odbornej justičnej prípravy sudcov, prokurátorov a väzenského a probačného personálu. Na základe výmeny s odborníkmi z praxe, tvorcami politík a verejnými aktérmi v členských štátoch centrum excelentnosti siete na zvyšovanie povedomia o radikalizácii pripravuje nové vydanie svojej príručky o boji proti radikalizácii vo väzniciach a probačných postupoch, v ktorom sa stanovujú nové postupy.

Takisto je potrebné zvýšiť úsilie zamerané na boj proti teroristickej propagande. Okrem práce na boji proti radikalizácii na internete (pozri oddiel nižšie) Európska sieť pre strategickú komunikáciu a centrum excelentnosti siete na zvyšovanie povedomia o radikalizácii poskytujú podporu členským štátom prostredníctvom výmeny najlepších postupov v oblasti alternatívnej argumentácie a protiargumentácie a zvyšovania ich kapacity pre strategické komunikačné odpovede na argumentáciu teroristov.

Na účely zvýšenia podpory pre opatrenia na miestnej úrovni Komisia preskúma existujúce podporné štruktúry a multiagentúrny prístup s cieľom identifikovať osvedčené postupy pre miestnu spoluprácu v oblastiach, ako sú protokoly na výmenu informácií alebo preverovanie partnerov občianskej spoločnosti. Do tohto preskúmania sa premietnu skúsenosti s projektmi financovanými z EÚ, študijnými návštevami a osobitnými seminármi miestnej pracovnej skupiny siete na zvyšovanie povedomia o radikalizácii, ktoré boli financované z EÚ. Sieť na zvyšovanie povedomia o radikalizácii je pripravená ponúknuť cielené poradenské služby na podporu úsilia zameraného na boj proti radikalizácii na miestnej a vnútroštátnej úrovni.

Ďalšou prioritnou oblasťou je fenomén zahraničných teroristických bojovníkov vracajúcich sa z konfliktných zón. V nadväznosti na územné straty, ktoré utrpel Dá’iš v Sýrii a v Iraku, prebieha medzi expertmi a v radoch širšej verejnosti intenzívna diskusia o tom, ako riešiť výzvy, ktoré predstavujú napríklad deti a rodiny vracajúce sa z oblastí konfliktu, alebo deti, ktoré vyrastali v radikalizovanom prostredí. Komisia spolu s bulharským predsedníctvom zorganizuje v apríli 2018 konferenciu v Sofii zameranú na výmenu súvisiacich najlepších postupov a získaných skúseností medzi členskými štátmi pri riešení navrátilcov vrátane žien a detí. Okrem toho Komisia vzhľadom na potrebu cielene riešiť situáciu detí v súvislosti s navrátilcami vykoná porovnávaciu analýzu existujúcich prístupov týkajúcich sa posúdenia rizík a potrieb, ako aj včasného odhaľovania. Zároveň je kľúčová spolupráca s tretími krajinami, najmä s Tureckom, a s medzinárodnými orgánmi vrátane OSN a Globálneho fóra pre boj proti terorizmu.

Uznaním súvislosti medzi vnútornou a vonkajšou bezpečnosťou bude Komisia v spolupráci s Európskou službou pre vonkajšiu činnosť zvyšovať svoju podporu pre stratégie v oblasti prevencie a mechanizmy spolupráce v partnerských krajinách mimo EÚ. Zriadi skupinu expertov a partnerov EÚ vhodných na vonkajšie nasadenie a podporí zriadenie platformy pre organizácie občianskej spoločnosti, ktorá bude fungovať ako centrála pre opatrenia na predchádzanie radikalizácii mimo EÚ. Komisia v roku 2018 spustí niekoľko výziev na podporu miestneho výskumu týkajúceho sa faktorov stimulujúcich násilný extrémizmus v prioritných regiónoch.

2.Boj proti teroristickému obsahu na internete

Ako sa stanovuje v pracovnom programe Komisie na rok 2018 a v predchádzajúcich správach o bezpečnostnej únii, Komisia podporuje spoluprácu s platformami pri odhaľovaní a odstraňovaní teroristického a iného nezákonného obsahu na internete a v prípade potreby predloží právne predpisy týkajúce sa odstraňovania teroristického obsahu. Komisia 9. januára 2018 zvolala okrúhly stôl so zástupcami na vysokej úrovni z online platforiem s cieľom prediskutovať pokrok dosiahnutý v boji proti šíreniu nezákonného obsahu na internete. Komisia naliehala na platformy, aby zvýšili a urýchlili doteraz dosiahnutý pokrok a investované zdroje s cieľom lepšie chrániť občanov EÚ. Komisia sa v súlade so svojím oznámením zo septembra 2017 spolieha na to, že online platformy zvýšia a urýchlia svoje úsilie, ktoré bude okrem iného zamerané na užšiu spoluprácu s vnútroštátnymi a medzinárodnými orgánmi presadzovania práva, na lepšiu výmenu know-how medzi internetovými hráčmi, na ďalšie opatrenia proti opätovnému výskytu odstráneného nezákonného obsahu, na rýchlosť odstraňovania a na ďalšie investície pre automatizované nástroje odhaľovania. Komisia pracuje na nových spôsoboch sledovania pokroku prostredníctvom osobitných ukazovateľov, ako aj na tom, aby boli existujúce dialógy cielenejšie a konkrétnejšie. Internetové fórum EÚ vyvíja osobitný mechanizmus podávania správ s ukazovateľmi pre odstraňovanie teroristického obsahu, na základe ktorého boli internetové platformy požiadané, aby predložili informácie, ktoré budú podkladom pre budúce stretnutie vedúcich pracovníkov fóra vo februári 2018.

Komisia teraz takisto skúma, ktoré konkrétnejšie kroky by sa mohli urýchlene podniknúť, aby sa zlepšila reakcia na teroristický obsah na internete predtým, ako prijme rozhodnutie o tom, či budú potrebné právne predpisy.

IV. VYKONÁVANIE OSTATNÝCH PRIORÍT V OBLASTI BEZPEČNOSTI

1. Kybernetická bezpečnosť

Komisia v spolupráci s Európskou službou pre vonkajšiu činnosť pokračuje vo vykonávaní opatrení stanovených v spoločnom oznámení „Odolnosť, odrádzanie a obrana: budovanie silnej kybernetickej bezpečnosti pre EÚ“ zo septembra 2017. Komisia vedie konzultácie so zainteresovanými stranami a pracuje na posúdení vplyvu legislatívneho návrhu na zriadenie siete kompetenčných centier kybernetickej bezpečnosti s Európskym strediskom výskumu a kompetencií pre kybernetickú bezpečnosť ako ústredným aktérom. To je v súlade so závermi Rady z novembra 2017 o spoločnom oznámení, ktorým sa Komisia vyzýva, aby do polovice roka 2018 predložila legislatívny návrh. Komisia takisto začala vykonávanie mapovania kompetencií v celej EÚ. Výskum Komisie doplnia výsledky prieskumu týkajúceho sa samoregistrácie, ktorý bol spustený 10. januára 2018. Komisia vyzýva všetky zainteresované centrá pre kybernetickú bezpečnosť v celej EÚ, aby si vymieňali informácie o svojich kompetenciách a činnostiach. Komisia napokon splnila svoj záväzok spustiť pilotný projekt v hodnote 50 miliónov EUR v kontexte rámcového programu Horizont 2020 s cieľom podporiť vytvorenie siete kompetenčných centier. Komisia predložila členským štátom návrh na zmenu pracovného programu na roky 2018 až 2020 a v prvom štvrťroku 2018 plánuje spustiť výzvu na predkladanie návrhov.

Komisia v septembri 2017 navrhla v záujme zosilnenia odrádzajúceho účinku nové opatrenia na boj proti podvodom a falšovaniu bezhotovostných platobných prostriedkov. Navrhovaná smernica posilní schopnosť orgánov presadzovania práva bojovať proti tejto forme trestnej činnosti a takisto zavedie spoločné pravidlá na úrovni sankcií a objasní rozsah právomocí členských štátov pri takýchto trestných činoch. Komisia vyzýva spoluzákonodarcov, aby prijali svoj mandát na rokovanie na umožnenie medziinštitucionálnych diskusií s cieľom začať práce na návrhu a dospieť k dohode do konca roka.

V októbri 2017 Komisia stanovila súbor opatrení s cieľom podporiť orgány presadzovania práva a justičné orgány pre prípady, keď sa stretávajú s používaním šifrovania zo strany páchateľov. V súlade s tým sa Komisia v dvanástej správe o pokroku dosiahnutom pri budovaní bezpečnostnej únie zaviazala, že bude informovať o finančných prostriedkoch sprístupnených na podporu orgánov presadzovania práva v prípadoch, keď sa stretávajú so šifrovaním pri vyšetrovaní trestných činov. S prihliadnutím na výzvu členských štátov na ďalšiu podporu v Rade pre spravodlivosť a vnútorné veci v decembri 2017 Komisia zmení rozpočet Europolu na rok 2018 tak, že ho zvýši o 5 miliónov EUR, aby posilnila kapacity Europolu v súvislosti s dešifrovaním informácií zákonne získaných pri vyšetrovaniach trestných činov. Ako bolo oznámené v októbri 2017, je potrebné nepretržite posudzovať technické a právne aspekty úlohy šifrovania pri vyšetrovaní trestných činov vzhľadom na neustály vývoj techník šifrovania, zvýšenú mieru ich využívania páchateľmi a ich vplyv na vyšetrovanie trestných činov. Komisia bude v tejto dôležitej práci pokračovať.

Na jeseň minulého roka Európska služba pre vonkajšiu činnosť v spolupráci s Komisiou viedla kybernetické dialógy s Čínou, Indiou, USA a Brazíliou, v rámci ktorých sa diskutovalo o vykonávaní kybernetických noriem, opatreniach na budovanie dôvery v oblasti kybernetickej bezpečnosti, uplatňovaní existujúcich medzinárodných právnych predpisov v kybernetickom priestore a vnútorných politikách EÚ a jej partnerov v oblasti kybernetiky. Okrem toho sa dosiahol pokrok v budovaní kybernetickej kapacity v tretích krajinách. V súvislosti s kybernetickou obranou prijal Politický a bezpečnostný výbor správu o vykonávaní politického rámca pre kybernetickú obranu. Dňa 8. decembra 2017 sa uskutočnili výročné pracovné kybernetické konzultácie na vysokej úrovni medzi EÚ a NATO, ktoré boli zamerané na vykonávanie kybernetických opatrení v rámci spoločného vyhlásenia. V decembri 2017 Európska služba pre vonkajšiu činnosť takisto uskutočnila cvičenie s členskými štátmi s cieľom uviesť do praxe vykonávacie usmernenia rámca EÚ pre spoločnú diplomatickú reakciu na kybernetické útoky zo strany štátnych a neštátnych aktérov.

2. Ochrana verejných priestorov

Komisia prednostne vykonáva akčný plán na podporu ochrany verejných priestorov v súlade s pracovným programom Komisie na rok 2018. Komisia 20. decembra 2017 zorganizovala prvé stretnutie fóra prevádzkovateľov EÚ, ktoré spája verejné orgány a súkromných prevádzkovateľov rôznych verejných priestorov, ako sú dopravné priestory, výstaviská, štadióny, nemocnice, nákupné centrá a zábavné odvetvia. Cieľom fóra je podporovať spoluprácu verejného a súkromného sektora pri ochrane verejných priestorov výmenou získaných skúseností a osvedčených postupov, výmenou informácií, podnecovaním medziodvetvového vzdelávania a vypracúvaním usmernení. To zahŕňa činnosti ako odhaľovanie, testovanie nových technologických a bezpečnostných riešení, vývoj noriem a vykonávanie posúdení rizík a zraniteľnosti. Všetci účastníci zdôraznili význam rozvoja skutočného verejno-súkromného partnerstva na úrovni EÚ aj na vnútroštátnej úrovni a potrebu pokračovať v práci na osobitných stretnutiach venovaných konkrétnym odvetviam, ako je doprava, hromadné podujatia a zábava, pohostinnosť alebo obchod. V nadväznosti na prvé stretnutie fóra prevádzkovateľov EÚ a s prihliadnutím na skutočnosť, že do niekoľkých teroristických útokov boli zapojené prenajaté vozidlá, Komisia 21. decembra 2017 zorganizovala aj stretnutie s odvetvím prenájmu automobilov. Prevádzkovatelia sa s členskými štátmi dohodli na význame ďalšieho zvyšovania povedomia, aby boli zamestnanci vybavení nástrojmi a zručnosťami na rozpoznanie podozrivých prenájmov z hľadiska boja proti terorizmu. Komisia zriadi portál na uľahčenie výmeny osvedčených postupov v tejto oblasti.

V akčnom pláne sa vyzýva na nadviazanie úzkeho dialógu s regionálnymi a miestnymi orgánmi. Na dosiahnutie tohto cieľa Komisia a Výbor regiónov zorganizujú 8. marca konferenciu v Bruseli, na ktorej sa stretnú primátori z mnohých európskych miest vrátane tých, ktoré boli zasiahnuté teroristickými útokmi, s cieľom uľahčiť výmenu poznatkov a informácií týkajúcich sa ochrany verejných priestorov. Účastníci konferencie budú čerpať zo skúseností získaných z nedávnych útokov a určia najlepšie postupy vznikajúce v mestách po celej Únii. Ďalej zhodnotia prebiehajúce alebo plánované pilotné projekty a určia, ako môže financovanie EÚ toto úsilie najlepšie podporiť.

Financovanie ochrany verejných priestorov je jednoznačne dôležitým aspektom podpory. Spustenie akčného plánu sprevádzali výzvy na predkladanie návrhov prostredníctvom Fondu pre vnútornú bezpečnosť – polícia v celkovej hodnote 18,5 milióna EUR a z dlhodobejšieho hľadiska oznámenie o dodatočnom financovaní až do výšky 100 miliónov EUR v rámci mestských inovačných opatrení (UIA) ako súčasť Európskeho fondu regionálneho rozvoja. Po skončení verejnej konzultácie, ktorá bola spustená 15. septembra 2017, Komisia 18. januára 2018 zorganizovala v Bruseli seminár zameraný na bezpečnosť verejných priestorov z mestského hľadiska. Účastníci seminára diskutovali so zástupcami národných vlád a miestnych samospráv, európskymi sieťami, akademickými pracovníkmi, výskumnými pracovníkmi, mimovládnymi organizáciami a inými medzinárodnými inštitúciami o hlavných bezpečnostných problémoch miest a o tom, ako by sa na takéto problémy malo na miestnej úrovni reagovať. Výsledky tohto seminára prispejú k vymedzeniu rozsahu pôsobnosti opatrení vo vzťahu k mestským inovačným opatreniam a mestskej agende EÚ.

Komisia okrem toho prijíma opatrenia na riešenie bezpečnostných rizík pre odvetvie komerčnej cestnej dopravy. V januári 2018 sa uverejní súbor nástrojov pre bezpečnosť, ktorý poskytne európskym vodičom nákladných vozidiel, prepravným spoločnostiam a iným kľúčovým zainteresovaným stranám prevádzkové usmernenia, ako postupovať v prípade krádeží nákladu, vniknutia čiernych pasažierov do nákladného vozidla a možných hrozieb terorizmu. Tento súbor nástrojov takisto aktualizuje a modernizuje súčasné osvedčené postupy v oblasti bezpečnosti, ktoré v dôsledku neustále sa rozvíjajúcich hrozieb, vznikajúcich technológií a regulačných zmien rýchlo zastarávajú.

3. Výskum v oblasti bezpečnosti